SL Uradni list Evropske unije L 201/7

UREDBA KOMISIJE (ES) št. 922/2007

z dne 1. avgusta 2007

o odstopanju od Uredbe (ES) št. 1227/2000 glede prehodne ureditve za finančna sredstva, dodeljena Bolgariji in Romuniji za prestrukturiranje in adaptacijo

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino (1) in zlasti člena 15 Uredbe,

ob upoštevanju naslednjega:

(1) Člena 16 in 17 Uredbe Komisije (ES) št. 1227/2000 z dne 31. maja 2000 o določitvi podrobnih pravil za izvajanje Uredbe Sveta (ES) št. 1493/1999 o skupni ureditvi trga za vino v zvezi z obsegom vinogradniških površin (2) določata pravila glede financiranja sheme prestrukturiranja in adaptacije.

(2) Za finančno leto 2007 so bila finančna sredstva dodeljena Bolgariji in Romuniji v skladu z Odločbo Komisije 2007/381/ES z dne 1. junija 2007 o določitvi okvirnih finančnih sredstev Bolgariji in Romuniji za tržno leto 2006/2007 in za določeno število hektarov za prestrukturiranje in preusmeritev vinogradov v skladu z Uredbo Sveta (ES) št. 1493/1999 (3).

(3) Člena 16 in 17 Uredbe (ES) št. 1227/2000 zlasti določata, da se odobrena proračunska sredstva, dodeljena državi članici, katere ustrezni izdatki niso nastali ali bili potrjeni do 30. junija, prerazporedijo na države članice, katerih dejansko nastali in potrjeni izdatki so enaki finančnim sredstvom, ki so jim bila dodeljena. Ta dva člena tudi določata, da se zneski, dodeljeni državam članicam, znižajo za naslednje finančno leto, če so stroški, ki so jih te države članice imele do 30. junija, nižji od 75 % prvotno dodeljenih sredstev.

(4) Bolgarija in Romunija, za kateri je vinsko leto 2006/2007 prvo leto uporabe sheme prestrukturiranja in adaptacije, nista zmožni porabiti večine svojih prvotno dodeljenih finančnih sredstev do 30. junija. Uporaba členov 16 in 17 Uredbe (ES) št. 1227/2000 bi pomenila preveliko znižanje odobrenih proračunskih sredstev, ki so na voljo tema državama članicama za prestrukturiranje in adaptacijo v tekočem in naslednjem finančnem letu.

(5) Z odstopanjem od Uredbe (ES) št. 1227/2000 se je zato za vinsko leto 2006/2007 temu pretiranemu znižanju treba prehodno izogniti, tako da se dovoli Bolgariji in Romuniji, da do konca tekočega finančnega leta izplačata 90 % svojih prvotno dodeljenih finančnih sredstev za vinsko leto 2006/2007, in da se v naslednjem vinskem letu njuna prvotno dodeljena finančna sredstva izvzamejo iz znižanja.

(6) Podobna določba je bila uvedena v letih 2001 in 2005, ko so zadevne države članice prvič uporabile shemo za prestrukturiranje in adaptacijo vinogradov. Ker je mogoče, da zadevni državi članici ne bosta mogli porabiti svojih prvotno dodeljenih finančnih sredstev tudi zaradi pozne objave odločbe, ki določa prvotno dodeljena finančna sredstva, je treba določiti možni obseg porabe teh dodeljenih finančnih sredstev na enako visoki ravni kot leta 2005.

(7) Ukrepi, predvideni s to uredbo, so v skladu z mnenjem Upravljalnega odbora za vino –

SPREJELA NASLEDNJO UREDBO:

Člen 1

1. Z odstopanjem od člena 16(1)(c) Uredbe (ES) št. 1227/2000 lahko za finančno leto 2007 Bolgarija in Romunija do najpozneje 10. julija 2007 Komisijo zaprosita za dodatno financiranje izdatkov za finančno leto 2007, poleg tistega, ki je bilo uradno prijavljeno pri Komisiji v skladu s členom 16(1)(a) in (b) navedene uredbe, in to za največ 90 % finančnih sredstev, ki so jima bila dodeljena na podlagi Odločbe 2007/381/ES. Do najpozneje 15. oktobra 2007 lahko izplačata 90 % svojih prvotno dodeljenih finančnih sredstev za vinsko leto 2006/2007.

2. Z odstopanjem od člena 17(3) Uredbe (ES) št. 1227/2000 se zahtevki za dodatno financiranje, ki jih pošljejo Komisiji na podlagi člena 16(1)(c) navedene uredbe ostale države članice razen Bolgarije in Romunije, odobrijo na podlagi sorazmerja z uporabo odobrenih proračunskih sredstev, ki so na voljo po tem, ko se odštejejo zneski za vse države članice, ki jih te prijavijo v skladu s členom 16(1)(a) in (b) navedene Uredbe, in zneski, ki jih prijavita Bolgarija in Romunija v skladu s členom 16(1)(a) in (b) navedene Uredbe ter odstavkom 1 tega člena.

3. Z odstopanjem od člena 17(5) Uredbe (ES) št. 1227/2000 se za finančno leto 2007 za Bolgarijo in Romunijo ne znižajo njuna prvotno dodeljena finančna sredstva za naslednje vinsko leto.

Člen 2

Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 1. avgusta 2007 Za Komisijo Mariann FISCHER BOEL Članica Komisije

(1) UL L 179, 14.7.1999, str. 1. Uredba, kakor je bila nazadnje spremenjena z Uredbo (ES) št. 1791/2006 (UL L 363, 20.12.2006, str. 1).

(2) UL L 143, 16.6.2000, str. 1. Uredba, kakor je bila nazadnje spremenjena z Uredbo (ES) št. 1216/2005 (UL L 199, 29.7.2005, str. 32).

(3) UL L 141, 2.6.2007, str. 80.